**Kort orientering om verknadene av gjennomført valgemneprosess så langt frå femteårsansvarlig.**

Valgemneprosessen er no kome til fasen der dei vedtekne endringane skal settast ut i praksis. Den 7. mars 2023 var det frist for å sende inn konkrete emneskildringar for valgemna som skal gå til hausten. Og det er emneskildringane for desse emna som no er til vurdering i PMR.

I forkant av denne fristen vart det den 17. februar arrangert eit møte i samarbeid med CELL for å førebu dei emneansvarlege på formuleringar av læringsutbytteskildringar, og samanhengen med arbeidet med ferdigheitsstigen.

Merksemd om utforming av læringsutbytteskildringar i valfaga synest å ha vore nyttig. Det er frå lærarane si side gjennomgåande gjort ein god og grundig jobb med å utforme nye læringsutbytteskildringar. Denne innsatsen er ein viktig del av å få til eit samla godt resultat av valgemneprosessen.

Prosessen har for det første gitt god innsikt i status for læringsutbytteskildringa i dei ulike faga. I dei aller fleste faga er no desse revidert, og utforma i samsvar med kvalifikasjonsrammeverket. Læringsutbytteskildringane har dermed også potensiale for å fungere som gode pedagogiske verktøy, og studentane kan enklare samanlikne innhaldet i dei ulike faga. På denne måten kan også valfaga på ein meir systematisk måte enn tidlegare, medverke til at studiet samla sett gir studentane moglegheit til å oppnå dei læringsmåla som er formulert for MiR. Sjå: [Hva lærer du? – Rettsvitenskap (jus) (master - 5 år) – Universitetet i Oslo (uio.no)](https://www.uio.no/studier/program/jus/hva-lerer-du/)

Gjennom søknadene om å få vidareføre, opprette, og no gjennomføre valgemne ser vi at valgemneprosessen har gitt gode resultat.

For det første har prosessen gjort det mogleg å opprette nye emne. Eksempel på nye fag som skal gå til hausten er kommunalrett JUR 1580/JUS5580 (har ikkje vore ordinær undervisning i faget dei siste åra) og faget Juss og kritikk.

For eksisterande emne har vi dessutan oppnådd ei viss grad av fornying både i innhald i fag, og i pedagogisk opplegg.

Det er også forslag om enkelte fornyingar med omsyn til prøvingsformer. Arbeidet med val av prøvingsgformer er ikkje sluttført, og det føregår framleis dialog med enkelte valgemneansvarlege om dette. Det er også døme på valgemne som vil vurdere endringar i prøvingsform utetter valgemneperioden.

Vidare har ein slik samla prosess gjort det mogleg å få ein betre oversikt over den samla ressursbruken i dei ulike emna. Vi har også søkt å sjå ressursbruk for undervisning og prøvingsform i dei ulike emna i samanheng. Det er teke utgangspunkt i rammene for norske valfag som er 10 x 2 timar forelesing, og for dei engelske valgemna som er 11 x 2 timar forelesing. Det er framleis dialog med enkelte emneansvarlige om ressursbehov i gjennomføring av faga. Ei viss tilpassing til behova i dei ulike faga er no også mogleg ut frå den oversikten ein slik samla felles gjennomgang har gitt.

Eg innstiller etter dette på å godkjenne vedlagde emneskildringar, læringsutbytteskildringar og litteratur for valgemna som startar opp hausten 2023.

Katrine Broch Hauge,

21.3.2023